LaCasaCalba presenta el XII Festival HOSTES
11 gener 2023

## LaCasaCalba presenta el XII Festival HOSTES11 gener 2023Última actualització: 11 gener 2023

![](../gestion/img/f0b9537f734f828922ac4775bb8185250b4f4e6c8bd0fd2b83cf6bfc7035430a.jpg)  
  

El Festival HOSTES, organitzat per LaCasaCalba, amb la col·laboració del departament de Cultura de l’Ajuntament de Gandia, torna a celebrar-se aquest hivern al Teatre del Raval de Gandia amb una proposta multidisciplinària que obri un finestral a la cultura popular contemporània, reivindicant també la sostenibilitat dels esdeveniments culturals com un element transversal en un context d'emergència climàtica. El regidor de Cultura, **Nahuel González**, acompanyat per la gerent del Teatre del Raval, **Isabel Cogollo**s, han donat més detalls en roda de premsa.

Des del 14 de gener i fins al 25 de febrer, el Festival HOSTES oferirà quatre dissabtes amb sessions dobles de concerts que ens faran viatjar per un colorit ventall de ritmes. Jazz, Mediterrani, Cançó i Fusió, són les geografíes musicals que vertebraran l'edició d'enguany amb una selecció que barreja artistes més consolidats i veus emergents, la majoria arrelades al País Valencià i en la nostra llengua. «Aquest festival dignifica la promoció cultural de Gandia i el teatre del Raval fa una aposta per la música de molts estils d’artistes valencians referents», ha expressat l’edil.

"En un moment en què el soroll i la velocitat ens imposen el seu frenesí, volem reivindicar l'escolta atenta i la cultura popular que ens connecten amb el territori", explica **Francesc Burgos,** director creatiu de LaCasaCalba.

  
Els grups 'Javier Navas Quintet' i 'Autòctone' obriran l'HOSTES 2023 amb la primera sessió doble, dissabte 14 de gener, dedicada exclusivament al Jazz contemporani. Dos setmanes més tard, dissabte 28 de gener, els grups 'Besarabia' i 'Aigua' oferiran el seu só més mediterrani, entrellaçant tradició i modernitat per transportar-nos des del País Valencià fins als Balcans. Dissabte 11 de febrer, les veus d'Esther i Clara Andrés ompliran l'escenari amb una sessió doble dedicada a la Cançó, i, per últim, el 24 de febrer, la cantautora asturiana Marisa Valle serà l'encarregada de tancar aquesta edició de l'HOSTES amb la seua combinació personal dels ritmes electrònics i el folklore asturià.

«Esperem que el públic que vinga puga gaudir del festival d’una manera més atenta, de viure el moment i de percebre una atenció més completa», ha afegit Cogollos.

Durant el Festival, el hall del Teatre del Raval també acollirà una exposició fotogràfica amb les instantànies capturades pel fotògraf gandià **Ramón Santamaría**, que reflecteixen alguns dels moments més emocionants de la darrera edició de l’HOSTES i que inclou una menció especial a **Pau Riba** amb imatges del concert homenatge celebrat l'any passat al Teatre del Raval.

A més, aquest 2023 el festival recupera el format habitual pre-pande?mia amb el gastroespai, que romandrà obert durant els concerts per oferir tapes solidàries d'autor, de la mà del cuiner i Pep Solà i el col·lectiu Ca Saforaui, impulsors d'un nou menjador popular a la ciutat de Gandia.

Aquesta edició del Festival HOSTES compta amb la col·laboració de l’Institut Valencià de Cultura, la Direcció General de Política Lingüística i el Teatre del Raval de Gandia.

[Documentos adjuntos](../gestion/documentos/394cf4e5ff885e207f33ee539e96dfb7db77cc32de46205732a8ddf524000231.jpg)